SL Uradni list Evropske unije L 242/12

IZVEDBENI SKLEP KOMISIJE

z dne 10. septembra 2013

o odobritvi Daimlerjevega sistema za inkapsulacijo motornega prostora kot inovativne tehnologije za zmanjšanje emisij CO2 iz novih osebnih vozil v skladu z Uredbo (ES) št. 443/2009 Evropskega parlamenta in Sveta

(Besedilo velja za EGP)

(2013/451/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil (1) in zlasti člena 12(4) Uredbe,

ob upoštevanju naslednjega:

(1) Proizvajalec Daimler AG (v nadaljnjem besedilu: vložnik) je 15. februarja 2013 vložil vlogo za odobritev sistema za inkapsulacijo motornega prostora kot inovativne tehnologije. Popolnost vloge je bila ocenjena v skladu s členom 4 Izvedbene uredbe Komisije (EU) št. 725/2011 (2). Komisija je ugotovila, da v izvirniku vloge manjkajo nekateri pomembni podatki, in vložnika pozvala, naj vlogo dopolni. Vložnik je potrebne podatke predložil 17. aprila 2013. Ugotovljeno je bilo, da je vloga popolna. Obdobje, ki ga ima Komisija na voljo za njeno oceno, se je začelo na dan po uradnem prejemu vloge, tj. 18. aprila 2013.

(2) Vloga je bila ocenjena v skladu s členom 12 Uredbe (ES) št. 443/2009, Izvedbeno uredbo (EU) št. 725/2011 in Tehničnimi smernicami za pripravo vlog za odobritev inovativnih tehnologij v skladu z Uredbo (ES) št. 443/2009 (v nadaljnjem besedilu: Tehnične smernice) (3).

(3) Vloga se nanaša na sistem za inkapsulacijo motornega prostora, ki omogoča zmanjšanje toplotnih izgub po izklopu motorja z zatesnitvijo motornega prostora in zaprtjem odprtin v rešetki z žaluzijo hladilnika. Shranjena toplota omogoča počasnejše ohlajanje sistema za prenos moči. Manjše trenje zaradi višje temperature sistema za prenos moči omogoča manjšo porabo goriva in manjše emisije CO2.

(4) Komisija ugotavlja, da informacije iz vloge dokazujejo, da so pogoji in merila iz člena 12 Uredbe (ES) št. 443/2009 ter členov 2 in 4 Izvedbene uredbe (EU) št. 725/2011 izpolnjeni.

(5) Vložnik je dokazal, da stopnja prodora na trg sistemov za inkapsulacijo motornega prostora v izvedbi, ki je opisana v vlogi, v letu 2009 ni presegla omejitve iz člena 2(2)(a) Izvedbene uredbe (EU) št. 725/2011. To trditev potrjuje tudi priloženo poročilo o preverjanju. Na podlagi tega Komisija ugotavlja, da bi moralo za inkapsulacijo motornega prostora, ki jo je predložil vložnik, veljati, da izpolnjuje merilo za upravičenost iz člena 2(2)(a) Izvedbene uredbe (EU) št. 725/2011.

(6) Za določitev prihranka emisij CO2, ki ga bo omogočila inovativna tehnologija, ko bo vgrajena v vozilo, je treba opredeliti osnovno vozilo, s katerim bi bilo treba primerjati učinkovitost vozila, opremljenega z inovativno tehnologijo, kot je določeno v členih 5 in 8 Izvedbene uredbe (EU) št. 725/2011. Komisija meni, da je kot ustrezno izhodiščno tehnologijo primerno obravnavati ekološko inovativno vozilo brez inkapsulacije motornega prostora.

(7) Vložnik je predložil izčrpno metodologijo za preskušanje zmanjšanja emisij CO2. Metodologija temelji na preskusih na napravi z valji za ugotavljanje koristi pri vročem zagonu (HSB). Korist nastopi, če je izvedena inkapsulacija motornega prostora. Formule v tej metodologiji so skladne s formulami, opisanimi v tehničnih smernicah za poenostavljen pristop v zvezi z inkapsulacijo motornega prostora. Komisija meni, da se bodo z metodologijo preskušanja zagotovili preverljivi, ponovljivi in primerljivi rezultati ter da se bodo realno prikazale koristi inovativne tehnologije v zvezi z emisijami CO2 s pomembno statistično značilnostjo v skladu s členom 6 Izvedbene uredbe (EU) št. 725/2011.

(8) Glede na navedeno Komisija ugotavlja, da je vložnik zadovoljivo dokazal, da je inovativna tehnologija dosegla zmanjšanje emisij za najmanj 1 g CO2/km.

(9) Ker učinki zmanjšanega hlajenja motorja zaradi inkapsulacije motornega prostora niso zajeti v standardnem preskusnem ciklu iz Uredbe (ES) št. 715/2007 Evropskega parlamenta in Sveta (4) ter Uredbe Komisije (ES) št. 692/2008 (5), se Komisija strinja, da standardni preskusni ciklus ne zadeva inkapsulacije motornega prostora.

(10) Komisija ugotavlja, da je poročilo o preverjanju pripravila družba TÜV NORD Mobilität GmbH & Co. KG, ki je neodvisen in priglašen organ, ter da so v njem potrjene ugotovitve, navedene v vlogi.

(11) Glede na navedeno Komisija ugotavlja, da odobritvi zadevne inovativne tehnologije ni treba ugovarjati.

(12) Vsak proizvajalec, ki želi izkoristiti ugodnosti, povezane z zmanjšanjem njegovih povprečnih specifičnih emisij CO2, da bi dosegel svoje ciljne specifične emisije s prihranki CO2 zaradi uporabe inovativne tehnologije, odobrene s tem sklepom, bi se moral v vlogi za pridobitev certifikata o ES-homologaciji za zadevna vozila v skladu s členom 11(1) Izvedbene uredbe (EU) št. 725/2011 sklicevati na ta sklep –

SPREJELA NASLEDNJI SKLEP:

Člen 1

1. Daimlerjev sistem za inkapsulacijo motornega prostora je odobren kot inovativna tehnologija v smislu člena 12 Uredbe (ES) št. 443/2009.

2. Zmanjšanje emisij CO2 zaradi uporabe Daimlerjevega sistema za inkapsulacijo motornega prostora iz odstavka 1 se določi z metodologijo iz Priloge.

Člen 2

Ta sklep začne veljati dvajseti dan po objavi v Uradnem listu Evropske unije.

V Bruslju, 10. septembra 2013 Za Komisijo Predsednik José Manuel BARROSO

(1) UL L 140, 5.6.2009, str. 1.

(2) Izvedbena uredba Komisije (EU) št. 725/2011 z dne 25. julija 2011 o uvedbi postopka za odobritev in certificiranje inovativnih tehnologij za zmanjšanje emisij CO2 iz osebnih vozil (UL L 194, 26.7.2011, str. 19).

(3) http://ec.europa.eu/clima/policies/transport/vehicles/cars/docs/guidelines_en.pdf

(4) Uredba (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 171, 29.6.2007, str. 1).

(5) Uredba Komisije (ES) št. 692/2008 z dne 18. julija 2008 o izvajanju in spremembi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 199, 28.7.2008, str. 1).